b'\n_START_ARTICLE_\nPanait Donici\n_START_SECTION_\nAnii timpurii\n_START_PARAGRAPH_\nA fost fiul lui Miron Donici \xc8\x99i al Paraschivei, fiica marelui postelnic Dimitrie Dr\xc4\x83ghici (1780-1864). A urmat Academia Mih\xc4\x83ilean\xc4\x83 la Ia\xc8\x99i \xc8\x99i a studiat la Facultatea Tehnic\xc4\x83 de la Paris. \xc3\x8en 1849, el \xc8\x99i George Radu Melidon erau primii studen\xc8\x9bi roma\xc8\x99cani la Paris. Dup\xc4\x83 terminarea studiilor \xc3\xaen Fran\xc8\x9ba, s-a num\xc4\x83rat printre primii ingineri rom\xc3\xa2ni, din a doua jum\xc4\x83tate a secolului al XIX-lea, \xc3\xaen domeniul construc\xc8\x9biilor.\n_START_SECTION_\nCarier\xc4\x83\n_START_PARAGRAPH_\nPanaite Donici a de\xc8\x9binut de-a lungul vie\xc8\x9bii func\xc8\x9biile de Inspector general al Lucr\xc4\x83rilor Publice \xc3\xaen Moldova (1857-1859), ministru al Lucr\xc4\x83rilor Publice \xc3\xaen Moldova (aprilie 1859 - mai 1860), c\xc4\x83pitan \xc8\x99i comandant al Batalionului de geniu din Moldova (septembrie 1859 - decembrie 1860), c\xc4\x83pitan \xc8\x99i maior-comandant al Batalionului de geniu din Muntenia (decembrie 1860 - aprilie 1862) \xc8\x99i ministru al Agriculturii, Comer\xc8\x9bului \xc8\x99i Lucr\xc4\x83rilor Publice (noiembrie 1867 - februarie 1868).\n_START_SECTION_\nRealiz\xc4\x83ri\n_START_PARAGRAPH_\nEste \xc3\xaentemeietor al \xc8\x98colii Na\xc8\x9bionale de Poduri \xc8\x99i \xc8\x98osele din Bucure\xc8\x99ti (1864), autor a primei Legi a drumurilor din Rom\xc3\xa2nia . Este considerat \xe2\x80\x9eorganizatorul trupelor de geniu\xe2\x80\x9d din Rom\xc3\xa2nia. Ca inginer \xc3\xaen diverse departamente ale Moldovei, s-a ocupat de modernizarea unor obiective de interes na\xc8\x9bional (poduri, depozite, edificii publice). Sub administrarea lui s-au construit podurile de la Giurgeni \xc8\x99i Horia, l\xc3\xa2ng\xc4\x83 Roman.  \xc3\x8en 22 ianuarie 1869, \xc3\xaempreun\xc4\x83 cu Leon Eraclide (ambii fiind deputa\xc8\x9bi \xc3\xaen Camera Legiuitoare), au votat \xc3\xaenfiin\xc8\x9barea Gimnaziului  \xe2\x80\x9eRoman Vod\xc4\x83\xe2\x80\x9d, la propunerea lui Costin Br\xc4\x83escu, care va fi deschis la 30 septembrie 1872.'